**Nacionālās standartizācijas padomes** **sēdes**

**Protokols**

Rīgā, 2018.gada 10.maijā

**Sēdi vada:**

Z.Liepiņa - Ekonomikas ministrijas Valsts sekretāra vietniece, Nacionālās standartizācijas padomes (turpmāk – NSP) priekšsēdētāja.

**Sēdē piedalās:**

1. Guntars Vempers - Latvijas Elektrotehnikas komitejas vadītājs;

2. Ēriks Nordens – Tehnisko ekspertu asociācijas pārstāvis;

3. Inese Āboltiņa - Kooperatīvās sabiedrības Latvijas Piensaimnieku Centrālā Savienības pārstāvis;

4. Ilze Buligina – Izglītības un zinātnes ministrijas Profesionālās un pieaugušo izglītības departamenta vecākā eksperte;

5. Dace Ugare - Zemkopības ministrijas Veterinārā un pārtikas departamenta direktora vietniece;

6. Māra Vīksne – Labklājības ministrijas Darba attiecību un darba aizsardzības politikas departamenta vecākā eksperte;

7. Ilze Doniņa – Vides aizsardzības un reģionālās attīstības ministrijas Vides aizsardzības departamenta Vides kvalitātes un atkritumu apsaimniekošanas nodaļas vecākā referente;

8. Imants Matīss – Latvijas Zinātņu akadēmijas Sertifikācijas centra valdes priekšsēdētājs;

9. Santa Bērziņa - Latvijas nacionālais akreditācijas birojs” (LATAK) valdes locekle;

10. Valdis Gedrovics – SIA “Latvijas nacionālais metroloģijas centrs” Metroloģijas biroja vadītāja vietnieks;

11. Tekla Žabova – Latvijas Patērētāju interešu aizstāvības asociācijas pārstāve;

12. Jānis Miķelsons – Mašīnbūves un metālapstrādes rūpniecības uzņēmēju asociācijas pārstāvis;

13. Ingars Pilmanis – SIA “Latvijas standarts” valdes loceklis;

14. Daina Spoģe - SIA “Latvijas standarts” Standartizācijas nodaļas vadītāja;

15. Valdis Lipskis - Ekonomikas ministrijas Iekšējā tirgus departamenta Atbilstības novērtēšanas nodaļas vadītāja vietnieks;

16. Inga Apsīte - Ekonomikas ministrijas Iekšējā tirgus departamenta direktore;

**Sēdi protokolē:**

N.Freibergs - Ekonomikas ministrijas Iekšējā tirgus departamenta Atbilstības novērtēšanas nodaļas vecākais referents.

**Darba kārtība:**

1. Informatīvā ziņojuma “Par Eiropas Komisijas līdzfinansētā grantu projekta “Par standartu tulkošanu” īstenošanu” virzība un risinājumi;

2. Prioritārā Eiropas standartu tulkošanas saraksta, kas īstenojams Eiropas standartu tulkošanas projekta 2019./2020.gadam ietvaros apstiprināšana.

**Z.Liepiņa** atklāj NSP sēdi un iepazīstina klātesošos ar darba kārtību un aicina izteikt priekšlikumus par darba kārtības grozīšanu. Padomes locekļiem iebildumu un priekšlikumu par darba kārtību nav, līdz ar to darba kārtība tiek apstiprināta.

**1.§**

**Informatīvā ziņojuma “Par Eiropas Komisijas līdzfinansētā grantu projekta “Par standartu tulkošanu” īstenošanu” virzība un risinājumi**

**I.Apsīte** sniedz informāciju, ka š.g. 1.marta Valsts sekretāru sanāksmē tika izsludināts Ekonomikas ministrijas izstrādātais informatīvais ziņojums, kas paredzēja Eiropas standartu tulkošanas projektam nepieciešamo nacionālo līdzfinansējumu un priekšfinansējumu nodrošināt pārdalot līdzekļus no 74.resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”. Informatīvā ziņojuma saskaņošanas procesā Finanšu ministrija neatbalstīja šādu risinājumu, jo saistošie normatīvie akti neparedz iespēju piešķirt finansējumu no 80.00.00 programmas sabiedrības ar ierobežotu atbildību īstenotajiem projektiem (atbalsta tikai valsts budžeta iestādes projektus). Līdz ar to, Ekonomikas ministrija ir pārstrādājusi informatīvo ziņojumu paredzot, ka Projekta nacionālais līdzfinansējums tiks piesaistīts no Ekonomikas ministrijas budžeta līdzekļiem (līdzfinansējums 2018.gadā piesaistīts no Ekonomikas ministrijas 20.00.00. budžeta programmas “Būvniecība” līdzekļiem - 21 428 EUR apmērā).

Attiecībā uz LVS iespējamo dalību 2019./2020.g Eiropas standartu tulkošanas projektā un tam nepieciešamā līdzfinansējuma piesaistīšanu I.Apsīte informē, ka Ekonomikas ministrija informatīvajā ziņojumā ir paredzējusi, ka līdzfinansējums tiks nodrošināts no valsts budžeta kā starpnozaru atbalsts, ņemot vērā, ka tulkojamie standarti ir saistīti ar dažādām sfērām un dažādu ministriju kompetences jomām.

Precizēto informatīvo ziņojumu 10.maijā plānots nosūtīt uz 5 dienu elektronisko saskaņošanu iesaistītajām nozaru ministrijām

Priekšlikumi, diskusijas.

**V.Gedrovics** interesējas vai Eiropas standartu tulkošanas projekta ietvaros 2018.gadā tiks iztulkoti visi iepriekš ieplānotie standarti.

**Z.Liepiņa** apstiprina, ka tiks iztulkoti ieplānotie standarti. Šī Projekta ietvaros 2018.gadā tiks iztulkoti vēl 48 standarti, kas saistīti ar būvniecību (par kuriem informācija ir nosūtīta uz EK), no tiem 7 Eirokodeksi. Ņemot vērā, ka Eirokodeksa standartu izmantošana būvkonstrukciju projektēšanā ir obligāta, ir būtiski nodrošināt to pieejamību latviešu valodā. Pārējie atlikušie projekta ietvaros tulkojamie standarti satur dažādas prasības būvmateriāliem, tai skaitā kokmateriālu konstrukcijām un ugunsdrošībai.

**Nolemts:**

1. pieņemt zināšanai I.Apsītes sniegto informāciju par informatīvā ziņojuma “Par Eiropas Komisijas līdzfinansētā grantu projekta “Par standartu tulkošanu” īstenošanu” līdzšinējo virzību;
2. atbalstīt precizētā informatīvā ziņojuma “Par Eiropas Komisijas līdzfinansētā grantu projekta “Par standartu tulkošanu” īstenošanu” piedāvāto risinājumu un atbalstīt tā turpmāko virzību;
3. Atbalstīt nepieciešamību dalībai 2019./2020.gada standartu tulkošanas projektā nepieciešamo līdzfinansējumu piesaistīt no valsts budžeta.

**2. §**

**Prioritārā Eiropas standartu tulkošanas saraksta, kas īstenojams Eiropas standartu tulkošanas projekta 2019./2020.gadam ietvaros apstiprināšana**

**I.Pilmanis** informē, ka Eiropas standartu tulkošanas saraksts, kas īstenojams Eiropas standartu tulkošanas projekta 2019./2020.gadam ietvaros ir sagatavots apzinot standartizācijas tehnisko komiteju (STK) un arī nozaru ministriju vajadzības par tulkojamiem Eiropas harmonizētajiem standartiem. Vienlaikus vērš uzmanību, ka Projekta ietvaros iespējams tulkot tikai Eiropas harmonizētos standartus, kuri izstrādāti un pieņemti pamatojoties uz Eiropas Komisijas pieprasījumu, lai piemērotu Eiropas Savienības tiesību aktus (standartu mandāts vai standartu atsauces tiesību aktos). Eiropas Komisija dalībvalstu nacionālo standartizācijas institūciju pieteikumus Eiropas standartu tulkošanas projektam 2019./2020.gadam ar konkrētiem Eiropas standartu sarakstiem gaidīs līdz maija mēneša beigām.

Plānots, ka 2019./2020.gada Eiropas standartu tulkošanas projekts būs ar līdzvērtīga apjoma finansējumu (līdz 260 tūkstošiem EUR). Tāpēc sākotnējais prioritārais Eiropas standartu tulkošanas saraksts, kur apkopoti STK un nozaru ministriju iesūtītie standarti, ir samazināts pēc atbilstības šādiem kritērijiem – tikai Eiropas harmonizētie standarti, tikai standarti pēc kuriem ir pieprasījums.

Priekšlikumi, diskusijas:

**D.Ugare** interesējas par to, kāpēc Zemkopības ministrijas iesniegtie standarti nav atrodami Eiropas standartu tulkošanas projekta tulkojamo standartu sarakstā 2019./2020.gadam.

**I.Pilmanis** informē, ka Zemkopības ministrijas standarti nav uzskatāmi par Eiropas harmonizētajiem standartiem, tāpēc tie netika ieļauti esošajā standartu sarakstā. Ņemot vērā, ka Eiropas Komisija apstiprina dalībvalstu standartu tulkošanas sarakstus, ir iespējams lūgt Eiropas Komisijai viedokli, vai ir atbalstāma minēto standartu tulkošana.

**Z.Liepiņa** aicina iekļaut Zemkopības ministrijas standartus provizoriskajā standartu sarakstā, kas tiks sūtīts apstiprināšanai uz Eiropas Komisiju.

**Nolemts:**

1. pieņemt zināšanai I.Pilmaņa sniegto informāciju par Eiropas standartu tulkošanas sarakstu, kas īstenojams Eiropas standartu tulkošanas projekta 2019./2020.gadam;
2. atbalstīt sagatavoto Eiropas standartu tulkošanas sarakstu, kas īstenojams Eiropas standartu tulkošanas projekta 2019./2020.gadam ietvaros;
3. Zemkopības ministrijai nosūtīt informāciju ar pamatojumu par sarakstā neiekļauto standartu sasaisti ar Eiropas Savienības tiesību aktiem.

Nacionālās standartizācijas padomes

priekšsēdētāja Z. Liepiņa

Protokolēja N. Freibergs